## Rješenje kojim se utvrđuje da je za društvo Modro more d.o.o., Vodice, i društvo Alpe Adria Hoteli d.o.o., Vodice, 21. prosinca 2007. godine, posrednim stjecanjem 328.742 dionice društva Hoteli Vodice d.d., Vodice, nastala obveza objavljivanja ponude za preuzimanje tog Društva

### NN 95/2010 (4.8.2010.), Rješenje kojim se utvrđuje da je za društvo Modro more d.o.o., Vodice, i društvo Alpe Adria Hoteli d.o.o., Vodice, 21. prosinca 2007. godine, posrednim stjecanjem 328.742 dionice društva Hoteli Vodice d.d., Vodice, nastala obveza objavljivanja ponude za preuzimanje tog Društva

HRVATSKA AGENCIJA ZA NADZOR FINANCIJSKIH USLUGA

2686

Na temelju odredbe članka 15. točka 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 47. stavak 1. i članka 48. stavak 1. i stavak 3. točka 1. Zakona o preuzimanju dioničkih društava (»Narodne novine« br. 109/07 i 36/09), Uprava Hrvatske agencije za nadzor financijskih usluga, po službenoj dužnosti u predmetu utvrđivanja postojanja obveze objavljivanja ponude za preuzimanje društva Hoteli Vodice d.d., Vodice, Grgura Ninskog 1, na sjednici održanoj 22. srpnja 2010. godine donijela je

RJEŠENJE

1. Utvrđuje se da je za društvo Modro more d.o.o., Vodice, Grgura Ninskog 1 i društvo Alpe Adria Hoteli d.o.o., Vodice, Grgura Ninskog 1, dana 21. prosinca 2007. godine, posrednim stjecanjem 328.742 dionice društva Hoteli Vodice d.d., Vodice, Grgura Ninskog 1, nastala obveza objavljivanja ponude za preuzimanje tog društva.

2. Nalaže se društvu Modro more d.o.o., Vodice, Grgura Ninskog 1 i društvu Alpe Adria Hoteli d.o.o., Vodice, Grgura Ninskog 1, da u roku od 30 (trideset) dana od primitka ovog rješenja, u skladu sa Zakonom o preuzimanju dioničkih društava podnesu Hrvatskoj agenciji za nadzor financijskih usluga zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavak 3. Zakona o preuzimanju dioničkih društava.

3. Nalaže se društvu HOTELI VODICE d.d., Vodice, Grgura Ninskog 1, da ovo rješenje dostavi dioničarima društva ili omogući dostavu rješenja putem Središnjeg klirinškog depozitarnog društva d.d., Zagreb, Heinzelova 62/a, u roku od 15 (petnaest) dana od primitka ovog rješenja.

4. Nalaže se društvu Modro more d.o.o., Vodice, Grgura Ninskog 1 i društvu Alpe Adria Hoteli d.o.o., Vodice, Grgura Ninskog 1, da u roku od 5 (pet) dana od primitka ovog rješenja plate administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro-računa Hrvatske agencije za nadzor financijskih usluga.

5. Ovo rješenje objavit će se u »Narodnim novinama«.

Obrazloženje

I/ Hrvatska agencija za nadzor financijskih usluga (dalje u tekstu: Agencija), sukladno odredbi članka 47. stavak 1. Zakona o preuzimanju dioničkih društava (»Narodne novine« br. 109/07 i 36/09, dalje u tekstu: ZPDD), nadzire primjenu odredbi ZPDD-a. U okviru predmeta klasa: 451-04/10-13/34, Agencija je po službenoj dužnosti provela postupak prikupljanja dokumentacije u svezi s promjenom vlasničke strukture u društvu Hoteli Vodice d.d., Vodice, Grgura Ninskog 1.

Uvidom u predmet Agencije, klasa: 451-04/10-13/34, utvrđeno je kako slijedi:

1. Agencija je po službenoj dužnosti izvršila uvid u podatke na internetskim stranicama Zagrebačke burze d.d., Zagreb, Ivana Lučića 2a/22 (dalje u tekstu: ZSE), u podatke sudskog registra na internetskim stranicama i u podatke Središnjeg klirinškog depozitarnog društva d.d., Zagreb, Heinzelova 62/a (dalje u tekstu: SKDD) te je utvrdila da je društvo Hoteli Vodice d.d., Vodice, Grgura Ninskog 1 (dalje u tekstu: Ciljno društvo), ciljno društvo u smislu odredbe članka 2. stavak 1. točka 1. podtočka a) alineje 1. i 2. ZPDD-a, budući da temeljni kapital Ciljnog društva iznosi 56.700.027,66 kuna (podaci sudskog registra), da društvo na zadnji dan u svim mjesecima od lipnja 2006. do veljače 2010. godine ima više od 100 dioničara (podaci SKDD-a iz baza podataka Agencije) i da su dionice s pravom glasa Ciljnog društva uvrštene na uređeno tržište ZSE-a u segmentu redovito tržište (podaci ZSE-a). Temeljni kapital Ciljnog društva u iznosu od 56.700.027,66 kuna podijeljen je, prema podacima SKDD-a, na 468.634 dionice s pravom glasa.

2. Prema podacima SKDD-a od 24. ožujka 2010. godine i ostaloj dokumentaciji kojom Agencija raspolaže u svezi stjecanja dionica Ciljnog društva od strane društava Alpe Adria Hoteli d.o.o., Vodice, Grgura Ninskog 1 i Modro more d.o.o., Vodice, Grgura Ninskog 1, utvrđeno je sljedeće:

a) Društvo Modro more d.o.o. drži ukupno 78.024 ili 16,65% dionica Ciljnog društva koje su stečene kako slijedi: 57.547 dionica Ciljnog društva stečeno je u postupku razdvajanja društva Vodičanka d.d., Vodice (preknjižba predmetnog stjecanja provedena je u sustavu SKDD-a 2. lipnja 2006. godine); stjecanje 20.000 dionica Ciljnog društva preknjiženo je u sustavu SKDD-a 27. kolovoza 2007. godine, a stjecanje 477 dionica Ciljnog društva preknjiženo je u sustavu SKDD-a 19. siječnja 2009. godine.

b) Društvo Alpe Adria Hoteli d.o.o. drži ukupno 328.742 ili 70,15% dionica Ciljnog društva koje su stečene na temelju Ugovora o unosu uloga u društvu sklopljenog 30. srpnja 2007. godine između društva Alpe Adria Hoteli d.o.o. i društva Jolly-JBS d.o.o., Drniš, Trg kralja Tomislava 2. Preknjižba 328.742 dionice Ciljnog društva s računa JOLLY-JBS d.o.o. na račun društva Alpe Adria Hoteli d.o.o. provedena je u sustavu SKDD-a 18. listopada 2007. godine.

Predmetnim stjecanjem 328.742 ili 70,15% dionica Ciljnog društva za društvo Alpe Adria Hoteli d.o.o., sukladno odredbi članka 7. stavak 1. točka 7. tada važećeg Zakona o preuzimanju dioničkih društava (»Narodne novine« br. 84/02, 87/02 i 120/02), nije nastala obveza objavljivanja ponude za preuzimanje Ciljnog društva, budući da je tada jedini član i osnivač (100% udio) društva Alpe Adria Hoteli d.o.o. bilo društvo Jolly-JBS d.o.o.

3. Prema knjizi poslovnih udjela, povijesnom izvatku iz sudskog registra i ostaloj dokumentaciji u svezi s društvom Alpe Adria Hoteli d.o.o., utvrđeno je da je od 24. siječnja 2008. godine, u knjigu poslovnih udjela društva Alpe Adria Hoteli d.o.o., kao novi i jedini osnivač i član društva upisano društvo Modro more d.o.o. Predmetni upis proveden je na temelju Ugovora o prijenosu poslovnog udjela u društvu, koji ugovor je društvo Modro more d.o.o. sklopilo s društvom Jolly-JBS d.o.o., Drniš, Trg kralja Tomislava 2, dana 10. prosinca 2007. godine, a solemniziranog kod javnog bilježnika 21. prosinca 2007. godine. Navedenim Ugovorom o prijenosu poslovnog udjela u društvu, društvo Jolly-JBS d.o.o. prenosi u cijelosti svoj poslovni udio (100%) u društvu Alpe Adria Hoteli d.o.o. i prava iz tog poslovnog udjela, a društvo Modro more d.o.o. prihvaća preneseni mu poslovni udio i sva prava iz njega te članstvo u društvu Alpe Adria Hoteli d.o.o.

4. Prema knjizi poslovnih udjela i povijesnom izvatku iz sudskog registra za društvo Modro more d.o.o. utvrđeno je da je od 9. veljače 2005. godine, u knjigu poslovnih udjela, kao jedini osnivač i član društva, upisano društvo Mango Investments Ltd., 60 Market Square, p.o. box 1906, Belize. Predmetni upis proveden je na temelju Izjave o osnivanju društva od 13. siječnja 2005. godine.

II/ Sukladno članku 9. stavak 1. ZPDD-a, fizička ili pravna osoba obvezna je objaviti ponudu za preuzimanje kad neposredno ili posredno, samostalno ili djelujući zajednički, stekne dionice s pravom glasa ciljnog društva, tako da, zajedno s dionicama koje je već stekla, prijeđe prag od 25% dionica s pravom glasa ciljnog društva (kontrolni prag).

Člankom 9. stavak 6. ZPDD-a, posrednim stjecanjem dionica s pravom glasa, smatrat će se stjecanje kontrole u smislu članka 5. stavak 4. ZPDD. Sukladno članku 5. stavak 4. točke 1. i 2. ZPDD, smatra se da fizička i/ili pravna osoba kontrolira pravnu osobu ako ima neposredno ili posredno više od 25% udjela u temeljnom kapitalu pravne osobe, odnosno ako ima neposredno ili posredno više od 25% glasačkih prava u glavnoj skupštini pravne osobe.

Isto tako, člankom 5. stavak 3. ZPDD-a, propisano je da pravne osobe, te fizičke i/ili pravne osobe djeluju zajednički kad jedna od njih neposredno ili posredno kontrolira drugu ili druge pravne osobe.

Uzimajući u obzir citirane odredbe ZPDD-a i činjenice utvrđene u predmetu Agencije klasa: 451-04/10-13/34, Agencija je utvrdila da je između društava Modro more d.o.o. i Alpe Adria Hoteli d.o.o. uspostavljen odnos zajedničkog djelovanja sukladno odredbi članka 5. stavak 3. i 4. točke 1. i 2. ZPDD kao posljedica stjecanja 100% poslovnog udjela u društvu Alpe Adria Hoteli d.o.o. od strane društva Modro more d.o.o. Naime, društvo Modro more d.o.o. je stjecanjem 100% poslovnog udjela u društvu Alpe Adria Hoteli d.o.o. steklo neposrednu kontrolu nad navedenim društvom pri čemu je društvo Modro more d.o.o., sukladno članku 9. stavak 1. i 6., a u svezi s člankom 5. stavak 4. ZPDD-a, posredno steklo 328.742 ili 70,15% dionica Ciljnog društva koje neposredno drži društvo Alpe Adria Hoteli d.o.o. Posrednim stjecanjem 328.742 ili 70,15% dionica Ciljnog društva od strane društva Modro more d.o.o., zajedno s dionicama koje je društvo Modro more d.o.o. već ranije steklo, prijeđen je prag od 25% dionica s pravom glasa Ciljnog društva (kontrolni prag).

Slijedom izloženog, predmetnim posrednim stjecanjem dionica Ciljnog društva za društvo Modro more d.o.o., Vodice, Grgura Ninskog 1 i društvo Alpe Adria Hoteli d.o.o., Vodice, Grgura Ninskog 1, sukladno odredbi članka 9. stavak 1. i 6., a u vezi s odredbom članka 5. stavka 3. i 4. točka 1. i 2. ZPDD-a, nastala je obveza objavljivanja ponude za preuzimanje Ciljnog društva.

III/ Budući da sukladno članku 24. stavak 1. ZPDD-a niti jedno od društva koja djeluju zajednički nisu Agenciji podnijeli zahtjev za odobrenje objavljivanja ponude za preuzimanje Ciljnog društva, ponudu za preuzimanje i isprave iz članka 22. stavak 3. ZPDD-a, a s obzirom na naprijed utvrđeno činjenično stanje, Agencija je sukladno odredbama članka 47. stavak 2. i članka 48. stavak 1. i stavak 3. točka 1. ZPDD-a, te članka 30. stavak 1. i članka 52. Zakona o općem upravnom postupku (»Narodne novine« br. 47/09), dopisima od 25. ožujka 2010. godine, pozvala društva Modro more d.o.o., Vodice, Grgura Ninskog 1, i Alpe Adria Hoteli d.o.o., Vodice, Grgura Ninskog 1, kao stranke u ovom upravnom postupku, da se Agenciji pisanim putem očituju o svim činjenicama i okolnostima u svezi nastanka obveze na objavljivanje ponude za preuzimanje Ciljnog društva, a koje su bitne za rješavanje ove upravne stvari. Pri tome su navedena društva pozvana navesti i druge osobe s kojima (eventualno) djeluju zajednički. Kao datum posrednog stjecanja 328.742 ili 70,15% dionica Ciljnog društva od strane društva Modro more d.o.o., odnosno kao datum nastanka obveze na objavljivanje ponude za preuzimanje Ciljnog društva, Agencija je, uzimajući u obzir odredbu članka 411. Zakona o trgovačkim društvima (»Narodne novine« br. 111/93, 34/99, 121/99, 52/00, 118/03, 107/07, 146/08, 137/09; dalje u tekstu: ZTD), u svom dopisu od 25. ožujka 2010. godine, utvrdila dan kada je društvo Modro more d.o.o. postalo jedini član društva Alpe Adria Hoteli d.o.o.

Društva Modro more d.o.o., Vodice, Grgura Ninskog 1, i Alpe Adria Hoteli d.o.o., Vodice, Grgura Ninskog 1, zaprimili su dopis Agencije 29. ožujka 2010. godine. Agencija je očitovanja društava Modro more d.o.o. i Alpe Adria Hoteli d.o.o., zaprimila 8. travnja 2010. godine.

Društva Modro more d.o.o. i Alpe Adria Hoteli d.o.o. u svojim očitovanjima navode kako nije sporno da je jedini član društva Modro more d.o.o. društvo Mango Investments Ltd. i to još od 2005. godine te da je upravo društvo Modro more d.o.o. steklo jedini poslovni udio i time postalo jedini član društva Alpe Adria Hoteli d.o.o., na temelju Ugovora o prijenosu poslovnog udjela u društvu od 10. prosinca 2007. godine, a solemniziranog kod javnog bilježnika 21. prosinca 2007. godine sukladno članku 412. stavak 3. ZTD-a.

Nadalje, u svojim očitovanjima društva Modro more d.o.o. i Alpe Adria Hoteli d.o.o. naglašavaju kako Agencija prilikom utvrđenja nastanka obveze na objavljivanje ponude za preuzimanje, nije uzela u obzir odredbu članka 14. stavak 1. točka 7. ZPDD-a, kojom odredbom je propisano da stjecatelj nije obvezan objaviti ponudu za preuzimanje ako pravna osoba stekne dionice Ciljnog društva od druge pravne osobe čiji su članovi ili dioničari neposredno ili posredno iste osobe ili kad stekne dionice prijenosom radi restrukturiranja unutar koncerna.

Naime, društva Modro more d.o.o. i Alpe Adria Hoteli d.o.o. u svojem očitovanju citiraju odredbu članka 411. stavak 2. ZTD-a prema kojoj se smatra da je u knjizi poslovnih udjela obavljen upis s danom kada društvu prispije prijava za upis, ako ona ispunjava uvjete koji se traže za takav upis, bez obzira kada je upis stvarno obavljen, te s tim u svezi navode da kao relevantan datum treba uzeti raniji datum od 24. siječnja 2008. godine kao datum kada je proveden upis u knjizi poslovnih udjela, i to onaj datum kada je društvu prispjela prijava za upis u knjigu poslovnih udjela. Ovdje skrećemo pozornost da je navedeno očitovanje društava izneseno u odnosu na navode Agencije iz dopisa od 25. ožujka 2010. godine u kojem je kao datum nastanka obveze na objavljivanje ponude za preuzimanje Ciljnog društva naveden datum upisa društva Modro more d.o.o. u knjigu poslovnih udjela društva Alpe Adria Hoteli d.o.o. i u sudski registar Trgovačkog suda u Šibeniku, a koji upisi su provedeni 28. siječnja 2008. godine.

Slijedom iznesenog, društva Modro more d.o.o. i Alpe Adria Hoteli d.o.o., zaključuju kako su 24. siječnja 2008. godine posrednim stjecanjem 328.742 ili 70,15% dionica Ciljnog društva, navedene dionice stečene uz ispunjavanje uvjeta iz članka 14. stavak 1. točka 7. ZPDD-a, odnosno od druge pravne osobe – Alpe Adria Hoteli d.o.o., a čiji su članovi ili dioničari neposredno ili posredno iste osobe – društvo Mango Investments Ltd., te da stoga ne postoji obveza objavljivanja ponude za preuzimanje Ciljnog društva.

Vezano uz naprijed navedena očitovanja, Agencija ističe sljedeće.

Stjecanjem 100% poslovnog udjela u društvu Alpe Adria Hoteli d.o.o. od strane društva Modro more d.o.o., između navedenih društava je uspostavljen odnos zajedničkog djelovanja sukladno odredbi članka 5. stavak 3. i 4. točka 1. i 2. ZPDD-a. Naime, stjecanjem 100% poslovnog udjela u društvu Alpe Adria Hoteli d.o.o., društvo Modro more d.o.o. steklo je neposrednu kontrolu nad navedenim društvom pri čemu je društvo Modro more d.o.o., sukladno članku 9. stavak 1. i 6., a u svezi s člankom 5. stavak 4. ZPDD-a, posredno steklo 328.742 ili 70,15% dionica Ciljnog društva koje neposredno drži društvo Alpe Adria Hoteli d.o.o. Posrednim stjecanjem 328.742 ili 70,15% dionica Ciljnog društva koje neposredno drži društvo Alpe Adria Hoteli d.o.o., zajedno s dionicama koje je društvo Modro more d.o.o. već ranije steklo, dolazi do zajedničkog prelaska praga od 25% dionica s pravom glasa Ciljnog društva (kontrolni prag) i nastanka obveze na objavljivanje ponude za preuzimanje Ciljnog društva za društvo Modro more d.o.o. i društvo Alpe Adria Hoteli d.o.o.

Odredba članka 14. stavak 1. točka 7. ZPDD na koju se u svojim očitovanjima pozivaju društva Modro more d.o.o. i Alpe Adria Hoteli d.o.o. ne može se primijeniti na naprijed navedeno posredno stjecanje 328.742 ili 70,15% dionica Ciljnog društva iz razloga što društvo Modro more d.o.o. posredno stječe 328.742 ili 70,15% dionica Ciljnog društva istovremeno sa stjecanjem 100% poslovnog udjela u društvu Alpe Adria Hoteli d.o.o. Drugim riječima, u konkretnom slučaju nije »prvo« došlo do promjene imatelja poslovnog udjela, odnosno člana u društvu Alpe Adria Hoteli d.o.o., a »zatim« do posrednog stjecanja 328.742 dionice Ciljnog društva sukladno članku 14. stavak 1. točka 7. ZPDD-a, već je stjecanjem 100% poslovnog udjela u društvu Alpe Adria Hotelid.o.o., društvo Modro more d.o.o. ujedno, sukladno članku 9. stavak 6., a u svezi s člankom 5. stavak 4. ZPDD-a, posredno steklo 328.742 dionice Ciljnog društva koje neposredno drži društvo Alpe Adria Hoteli d.o.o.

Kao dan kada je društvo Modro more d.o.o. steklo 100% poslovnog udjela u društvu Alpe Adria Hotelid.o.o., Agencija je, uzimajući u obzir odredbu članka 411. ZTD, u dopisu od 25. ožujka 2010. godine navela dan upisa društva Modro more d.o.o. kao novog člana društva Alpe Adria Hoteli d.o.o. u knjigu poslovnih udjela društva Alpe Adria Hoteli d.o.o. i u sudski registar Trgovačkog suda u Šibeniku. Međutim, uzimajući u obzir očitovanja društava Alpe Adria Hoteli d.o.o. i Alpe Adria Hoteli d.o.o. u svezi sa stjecanjem poslovnog udjela u društvu Alpe Adria Hoteli d.o.o., poslovni udio je stečen u trenutku sklapanja ugovora u obliku javnobilježničkog akta ili privatne isprave koju potvrdi javni bilježnik (članak 412. stavak 3. ZTD-a). U konkretnom slučaju, društvo Modro more d.o.o. je steklo 100% poslovni udio u društvu Alpe Adria Hotelid.o.o. sklapanjem Ugovora o prijenosu poslovnog udjela u društvu, sklopljenog s društvom Jolly-JBS d.o.o., Drniš, Trg kralja Tomislava 2, dana 10. prosinca 2007. godine, a solemniziranog kod javnog bilježnika 21. prosinca 2007. godine.

Slijedom svega izloženog, Agencija je nedvojbeno utvrdila da je 21. prosinca 2007. godine, sukladno odredbi članka 9. stavak 1. i 6., a u vezi s odredbom članka 5. stavak 3. i 4. točka 1. i 2. ZPDD-a, za društva Modro more d.o.o., Vodice, Grgura Ninskog 1, i Alpe Adria Hoteli d.o.o., Vodice, Grgura Ninskog 1, nastala obveza objavljivanja ponude za preuzimanje Ciljnog društva, budući da je 21. prosinca 2007. godine, stjecanjem 100% poslovnog udjela u društvu Alpe Adria Hoteli d.o.o., društvo Modro more d.o.o. steklo neposrednu kontrolu nad društvom Alpe Adria Hoteli d.o.o. sukladno članku 5. stavak 3. i 4. točke 1. i 2. ZPDD-a, pri čemu je društvo Modro more d.o.o., sukladno članku 9. stavak 1. i 6., a u svezi s člankom 5. stavak 4. ZPDD-a, posredno steklo 328.742 ili 70,15% dionica Ciljnog društva koje neposredno drži društvo Alpe Adria Hoteli d.o.o., a kojim stjecanjem je, zajedno s dionicama koje je društvo Modro more d.o.o. već ranije steklo, zajednički prijeđen prag od 25% dionica s pravom glasa Ciljnog društva (kontrolni prag). Nastalu obvezu imenovani do danas nisu ispunili.

IV/ Odredbom članka 48. stavak 1. ZPDD-a propisano je da će Agencija, kada utvrdi nepravilnosti i/ili nezakonitosti, rješenjem naložiti poduzimanje radnji koje pridonose uspostavljanju zakonitosti, a stavkom 3. točka 1. istog članka ZPDD-a propisano je da će Agencija tada utvrditi postojanje obveze objavljivanja ponude za preuzimanje i naložiti poduzimanje radnji radi objavljivanja ponude za preuzimanje. Slijedom navedenog, riješeno je kao u točki 1) i 2) izreke ovog rješenja.

V/ Sukladno odredbi članka 13. stavak 3. točka 1. ZPDD-a, ponuditelj i osobe koje s njim djeluju zajednički ne mogu ostvariti pravo glasa iz svih stečenih dionica Ciljnog društva kad, nakon nastupanja obveze objavljivanja ponude za preuzimanje, u zakonskom roku ne podnesu zahtjev za odobrenje objavljivanja iste.

VI/ Kako je odredbom članka 49. ZPDD-a propisano da, ukoliko ponuditelj ne objavi ponudu za preuzimanje pod uvjetima i na način iz ZPDD-a, svaki dioničar ciljnog društva može putem mjesno nadležnog trgovačkog suda zahtijevati obvezno sklapanje ugovora o prodaji dionica, pod uvjetima pod kojima je morala biti objavljena ponuda za preuzimanje, to je Agencija naložila Ciljnom društvu da u roku od 15 dana ovo rješenje dostavi svim dioničarima.

VII/ Sukladno odredbama članka 3. stavak 4. i članka 4. stavak 1. točka 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/09, 60/10), društvo Modro more d.o.o., Vodice, Grgura Ninskog 1, i društvo Alpe Adria Hoteli d.o.o., Vodice, Grgura Ninskog 1, obvezni su u roku od 5 dana platiti administrativnu pristojbu i naknadu zbog utvrđivanja nezakonitosti i nepravilnosti i izricanja nadzornih mjera iz članka 48. ZPDD-a.

VIII/ Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-10/9

Urbroj: 326-321/10-6

Zagreb, 22. srpnja 2010.

Zamjenik
predsjednika Uprave
Ivo Šulenta, v. r.

Rješenje, NN 95/2010-2686